OBH 1469/2000.
Az állampolgári jogok országgyűlési biztosának jelentése
Ügyintéző: dr. Kovács Zsolt

Tárgy:  A  Budapest VII. ker. Önkormányzat
Hűvösvölgyi úti óvodájának bezárása
Az eljárás megindulása
Az Erzsébetvárosi Önkormányzatnak a Budapest második kerületében működő Hűvösvölgyi úti óvodájának bezárására vonatkozó tervéről a sajtóból szereztem tudomást, és a légúti betegségekben szenvedő gyermekek egészséges környezethez való jogának sérelme veszélye miatt hivatalból vizsgálatot indítottam

Az eljárás során megkerestem az önkormányzat polgármesterét, és a beszerzett információk alapján a következő tényállást állapítottam meg.

A tényállás
A Budapest VII. ker. önkormányzat a Bp. II. Hűvösvölgyi úton működő - a légúti betegségekben szenvedő gyermekek számára fenntartott - óvodáját a rendkívül magas fajlagos költségek miatt be kívánja zárni. Az érintett szülők a tervről a televízió műsorából értesültek. 

A sajtóból arra vonatkozó információkat is nyertünk, hogy az említett óvoda bezárása csak az egyik lehetséges részmegoldása az önkormányzati óvodák átszervezésére vonatkozó tervnek. Az elvégzett felmérés szerint jelenleg a Hűvösvölgyi úti óvodába 59 gyermek jár, közöttük azonban csak kisebb részük szenved valamilyen légúti betegségben.

A megkeresésemre adott válaszból megállapítható, hogy a Magyar Rádió szintén a Bp. II. kerületében lévő óvodája - feltehetően hasonló létszámproblémák miatt - szívesen fogadja az erzsébetvárosi gyerekeket. A Magyar Rádió gazdasági ügyekkel foglalkozó alelnöke, és gazdasági igazgatója, valamint az önkormányzat polgármestere közötti levélváltás jó alapot szolgáltat a két szervezet között a hosszú távú megállapodás megkötéséhez, amely szerint a Rádió óvodája átveszi a megszüntetendő Hűvösvölgyi úti óvodába járó valamennyi gyermeket, és hosszabb távon biztosítja 25 erzsébetvárosi gyermek elhelyezését. Az intézmény fenntartásában, és a vállalt feladatokban mindkét fél számára előnyös megállapodás megkötését tervezik.  

A vizsgálat jogszabályi háttere

A Magyar Köztársaság Alkotmánya
16. § A Magyar Köztársaság különös gondot fordít az ifjúság létbiztonságára, oktatására és nevelésére, védelmezi az ifjúság érdekeit.
18. § A Magyar Köztársaság elismeri és érvényesíti mindenki jogát az egészséges környezethez.
44/A. § (1) A helyi képviselőtestület: a) önkormányzati ügyekben önállóan szabályoz és igazgat, döntése kizárólag törvényességi okból vizsgálható felül, b) gyakorolja az önkormányzati tulajdon tekintetében a tulajdonost megillető jogokat, az önkormányzat bevételeivel önállóan gazdálkodik, saját felelősségére vállalkozhat,

A közoktatásról szóló 1993. évi LXXIX. törvény (a továbbiakban: Köot.) 
102. § (3) A fenntartó a közoktatási intézmény megszüntetésével, átszervezésével, feladatának megváltoztatásával, nevének megállapításával, költségvetésének meghatározásával és módosításával, vezetőjének megbízásával és megbízásának visszavonásával összefüggő döntése előtt beszerzi az intézmény alkalmazotti közösségének, az iskolaszéknek, az iskolai szülői szervezetnek, az iskolai diákönkormányzatnak  a véleményét.

Az állampolgári jogok országgyűlési biztosáról szóló 1993. évi LIX. tv
16. § (1) Az országgyűlési biztoshoz bárki fordulhat, ha megítélése szerint valamely hatóság illetve közszolgáltatást végző szerv eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva."

A vizsgálat megállapításai
A vizsgálatom megindításakor figyelembe vettem, hogy az önkormányzat mint fenntartó nagyfokú önállósággal bír az intézményi struktúra kialakításában, szervezésében. A vizsgálat folytatása mellett azért döntöttem, mert felmerült annak a lehetősége, hogy az önkormányzat a gyermekek egészséges környezethez való jogát korlátozza.

A helyi önkormányzatokról szóló 1990. évi LXV. tv. 8. § (1) bek. szerint az önkormányzatnak a helyi közszolgáltatások körében kell gondoskodnia az óvodai ellátásról.

Az önkormányzat döntése kizárólag törvényességi, és alkotmányossági okból vizsgálható felül. A gazdálkodás körében hozott döntését célszerűségi szempontból felülbírálni egyetlen szervezetnek sincs törvényben biztosított joga. Az önkormányzat az ingatlan értékesítéséből származó nyereségét az óvodák kerületen belüli fejlesztésére kívánja fordítani. Az önkormányzat gazdasági érdeke nem állítható szembe az alapellátási kötelezettségével, mert a vagyoni értéket az oktatási nevelési szektorból nem vonja ki. Döntése előtt lehetőséget biztosított az érdekeltek számára a véleményük kifejtésére.

Az önkormányzat a Hűvösvölgyi úton működő óvoda bezárásáról szóló döntése nem okoz visszásságot az Alkotmány 18. § -ban biztosított egészséges környezethez való joggal összefüggésben, mert az önkormányzat a bezárást követően is - szerződéssel - biztosítja a légúti betegségekben szenvedő erzsébetvárosi gyerekek számára a zöldövezeti óvoda igénybevételének lehetőségét. A vizsgálatot alkotmányos joggal kapcsolatos visszásság hiányában megszüntetem.

Budapest, 2000. május 18.

Gönczöl Katalin